Správa zo zahraničnej pracovnej cesty

# Účastníci ZPC

**Meno a priezvisko:** **PaedDr. Žaneta Csáderová, PhD.**

**Názov pracoviska:** SADA, Hanulova 5/C, 841 01 Bratislava

**Pracovné zaradenie:** riaditeľka

**Znalosť jazykov:** anglicky, rusky

**Meno a priezvisko:** **Ing. Tomáš Pagáč, PhD.**

**Názov pracoviska:** SADA, Hanulova 5/C, 841 01 Bratislava

**Pracovné zaradenie:** zástupca riaditeľky

**Znalosť jazykov:** anglicky, francúzsky

# Zahraničná pracovná cesta

**Štát:** Srbsko

**Mesto:** Belehrad

**Dátum:**  14-16. máj 2024

**Prijímajúca organizácia:** Antidopingová agentúra Srbsko

**Účel cesty:** Účasť na výročnom stretnutí CEADO

**Spôsob financovania:** ZPC bola financovaná z rozpočtu Antidopingovej agentúry SR.

# Rámcový program pobytu

**Dátum:** 14-16. máj 2024

**Podujatie:** Pracovné stretnutie zástupcov národných antidopingových agentúr CEADO

# Stručný priebeh rokovaní

Dňa 15. mája 2024 sa v Belehrade konalo 23. stretnutie organizácie Central European Anti-Doping Organization (CEADO). Stretnutie otvorila riaditeľka srbskej antidopingovej agentúry, Milica Vukašinović-Vesić, ktorá privítala všetkých účastníkov, vrátane pozvaného predstaviteľa vlády Srbska. Zároveň predstavila program a cieľ stretnutia.

Následne Michael Cepic prezentoval päť rokov činnosti CEADO, kde vyzdvihol úspechy a výzvy, ktorým organizácia čelila. Následne zástupcovia Rumunskej antidopingovej agentúry, Stefan Rohnean a Gabriela Andreiasu, spolu s riaditeľom Poľskej antidopingovej agentúry, Michalom Rynkowskim, poskytli aktualizáciu o prípravách summitu CEECG+ v Bukurešti, ktorý by sa mal uskutočniť na jeseň tohto roku. Nasledovali prezentácie o spolupráci medzi CEADO, Svetovou antidopingovou agentúrou a EERADO krajinami, kde každý účastník prispel päťminútovým príspevkom o výsledkoch činnosti jednotlivých národných antidopingových organizáciách (NADO Rumunsko – NADO Moldavsko, NADO Rakúsko – NADO Čierna Hora, HUNADO – NADO Arménsko, SLOADO – KOSADA a ADAS – NADO Macedónsko).

Dario Campara poskytol aktualizácie o pravidelných aktivitách súvisiacich s monitoringom športovcov ("Whereabouts"). Diskusia pokračovala predstavením pripravovaných projektov CEADO na rok 2024.

Michal Rynkowski informoval o záujme Nemeckej antidopingovej agentúry (NADA Nemecko) o členstvo v CEADO, pričom prebehlo hlasovanie o rozšírení Memoranda o spolupráci, ktoré bolo schválené.

Popoludní sa uskutočnila online diskusia so zástupcami Medzinárodnej testovacej agentúry (ITA), Michael Ask a Olivier Banuls o postupoch a výsledkoch testovania v krajinách CEADO. Potom prebehlo osobné stretnutie so zástupcom WADA, Sébastien Gillot, s ktorým prebehla diskusia o strategickej úlohe ITA v oblasti antidopingu, so zameraním na testovanie a mentoring antidopingových organizácií. Tiež sa prejednávala aktualizácia memoranda o spolupráci medzi WADA, CEADO a EERADO a aktuálny prípad čínskych športovcov.

V časti venovanej rôznym témam členovia zdieľali svoje aktivity s WADA, diskutovalo sa o publikovaní tlačových správ, najmä v súvislosti s prípadom čínskych športovcov, a o pred-olympijskom testovacom programe. Tiež sa oznámilo, že ďalšie výročné osobné stretnutie CEADO sa uskutoční v roku 2025 v Budapešti.

# Odporúčané závery

1. **Rozšírenia členov CEADO**

Pristúpiť k oficiálnym rokovaniam o zahrnutí NADA Germany do CEADO. Pripravovať dokumenty potrebné na finalizáciu budúcich členov s jasnými podmienkami prijatia v súlade s existujúcimi dohodami.

1. **Pokračovanie v medzinárodnej spolupráci**

Posilniť spoluprácu medzi CEADO, WADA a EERADO. Pravidelne aktualizovať dohody o spolupráci a zabezpečiť efektívne fungovanie partnerských dohôd, najmä v oblasti mentoringu.

1. **Implementácia nových projektov na rok 2024**

Realizovať plánované projekty pre rok 2024, so zameraním na zlepšenie antidopingových postupov a zvýšenie efektívnosti monitorovacích aktivít. Prideliť zdroje a zodpovednosti na včasnú a úspešnú realizáciu týchto projektov.

1. **Zameranie na pred-olympijský testovací program**

Pokračovať v pred-olympijskom testovaní s cieľom zabezpečiť prostredie bez dopingu pred nadchádzajúcimi olympijskými hrami.

1. **Komunikácia a transparentnosť v prípade čínskych športovcov.**

Vydanie spoločného stanoviska, aby verejnosť bola informovaná o vývoji prípadu čínskeho plavca a aby sa zabezpečila transparentnosť v riešení antidopingových prípadov. Zabezpečiť, aby všetky komunikácie boli jasné a presné.

1. **Príprava na ďalšie výročné stretnutie**

Plánovanie ďalšieho výročného osobné stretnutie CEADO na rok 2025. Včasne oznámiť konkrétny dátum stretnutia v Budapešti.

# Osobitne vyhodnotený očakávaný prínos ZPC

Účasť na 23. stretnutí CEADO v Belehrade priniesla významné prínosy pre našu organizáciu. Stretnutie umožnilo posilniť medzinárodnú spoluprácu s jednotlivými národnými antidopingovými organizáciami, ako aj so Svetovou antidopingovou agentúrou, čo prispelo k lepšiemu pochopeniu a zlepšeniu koordinácie antidopingových aktivít.

Získali sme aktuálne informácie o prípravách summitu CEECG+ v Bukurešti a o činnostiach regionálnych antidopingových organizácií. Diskusie o pripravovaných projektoch na rok 2024 nám poskytli jasný obraz o prioritách, čo nám umožní lepšie plánovať zdroje a aktivity, vrátane pred-olympijského testovacieho programu.

Diskusia o možnom prijatí Nemeckej antidopingovej agentúru (NADA Nemecko) prinieslo nové možnosti spolupráce a výmeny skúseností.

Osobné stretnutie so zástupcami WADA umožnilo strategické diskusie o budúcnosti ITA v antidopingu, čo prispelo k lepšiemu pochopeniu rolí a zodpovedností. Plánovanie ďalšieho výročného stretnutia CEADO 2025 v Budapešti zabezpečí kontinuitu komunikácie a spolupráce.

Celkovo, táto pracovná cesta posilnila našu pozíciu v medzinárodnom antidopingovom hnutí a prispela k efektívnejšiemu boju proti dopingu v športe.

# Spôsob zverejnenia výsledkov ZPC, prenos získaných informácií

Správa je zverejnená na webovej stránke [www.antidoping.sk](http://www.antidoping.sk).

Súhlasíme so zverejnením správy na internete.

**Správu vypracovali:**

 PaedDr. Žaneta Csáderová, PhD.

 Riaditeľka

 Ing. Tomáš Pagáč, PhD.

 Zástupca riaditeľky

**Správu schválil:** Ing. Dušan Keketi

 Minister cestovného ruchu a športu